นายกฯสั่งธปท.จับตาค่าเงินบาทชี้ขึ้นค่าแรงขั้นต่ำส่งผลดี
“นายกฯ” ลั่น ประชาชนจะได้ประโยชน์จากสภาวะเศรษฐกิจมากขึ้น สั่ง แบงก์ชาติจับตาค่าเงินบาท ชี้ ขึ้นค่าแรงขั้นต่ำส่งผลดี เงินหมุดเวียนในระบบ
23 ม.ค. 2561

“นายกฯ” ลั่น ประชาชนจะได้ประโยชน์จากสภาวะเศรษฐกิจมากขึ้น สั่ง แบงก์ชาติจับตาค่าเงินบาท ชี้ ขึ้นค่าแรงขั้นต่ำส่งผลดี เงินหมุดเวียนในระบบเมื่อวันที่ 23 ม.ค. ที่ทำเนียบรัฐบาล พล.อ.ประยุทธ์ จันทร์โอชา นายกรัฐมนตรีและหัวหน้าคณะรักษาความสงบแห่งชาติ(คสช.) กล่าวภายหลังการประคณะรัฐมนตรี(ครม.) ถึงสภาวะเศรษฐกิจโดยรวมของประเทศว่า  นับจากนี้ประชาชนจะได้ประโยชน์มากขึ้น โดยเฉพาะประชาชนที่มีการรวมกลุ่มเข้าสู่กระบวนการ แม้จะยังมีปัญหาอยู่บ้าง โดยเราจะดูว่าส่วนไหนที่ได้รับประโยชน์แล้ว และส่วนไหนที่ยังไม่ได้รับ จึงต้องมีแผนงานเพื่อแก้ไขความยากจน ส่วนเรื่องสภาวะเศรษฐกิจไทยและค่าเงินบาท ได้มอบหมายให้หน่วยงานที่เกี่ยวข้อง รวมถึงธนาคารแห่งประเทศไทย ติดตามอยู่ตลอดเวลา ว่าจะมีแนวโน้มไปในทิศทางใด โดยต้องดูเศรษฐกิจโดยรอบประเทศและทั่วโลกประกอบกัน  เพราะวันนี้มีการเปลี่ยนแปลงค่าเงินกันทั่วโลก เกิดความผันผวนต่างๆ จึงต้องดูให้รัดกุม เพราะจะผลีผลามมากไม่ได้ พล.อ.ประยุทธ์ กล่าวถึงมติที่ประชุมคณะกรรมการค่าจ้าง (บอร์ดค่าจ้าง) ที่เสนอให้ขึ้นค่าแรงขั้นต่ำทั่วประเทศว่า ส่วนหนึ่งมาจากที่รัฐบาลไม่ได้ขึ้นค่าแรงขั้นต่ำเลยนับตั้งแต่ 3 ปีที่ผ่านมา เพราะโดยปกติแล้วจะมีการขึ้น 1% ต่อปี อย่างไรก็ตาม แม้ตัวเลขการขึ้นค่าแรงจะไม่ถือว่าสูงมากนัก แต่ก็จะเป็นผลดี ก่อให้เกิดการใช้จ่ายเงินในระบบมากขึ้น จึงขอให้พี่น้องแรงงานมีความเข้าใจด้วยว่า ถ้าหากเราทำโครงสร้างเศรษฐกิจไทยให้มีความเข้มแข็งแรงมั่นคงได้ เช่น การลงทุน ก็จะทำให้รายได้ของประเทศมีมากขึ้น เก็บภาษีได้มากขึ้น ภาคธุรกิจมีความเข้มแข็ง จนนำไปสู่การปรับขึ้นค่าแรงในอนาคต ทั้งนี้ เมื่อจะขึ้นค่าแรงทุกฝ่ายที่เกี่ยวข้องจะต้องหาข้อมูลให้ชัดเจน มิเช่นนั้นจะเกิดการล่มสลาย เกิดปัญหาหนักกว่าเดิม ขอให้ทุกคนได้ร่วมมือกันก่อนในระยะแรกพล.อ.ประยุทธ์ กล่าวถึงการแก้ไขปัญหาราคายากตกต่ำว่า ขณะนี้ราคายางพาราสูงขึ้นมาเล็กน้อย โดยรัฐบาลพยายามเดินหน้าทุกมาตรการ แม้จะขึ้นได้ช้าเพราะติดหลายกลไกด้วยกัน อย่างไรก็ตาม วันนี้ได้กำชับให้หน่วยงานที่เกี่ยวข้องเร่งรวบรวมสรุปตัวเลขการใช้ยางในประเทศ เพื่อแก้ไขปัญหาอย่างเป็นรูปธรรม